10de aanval vanjaar op paramedici in W-Kaap | Netwerk24
29 Maart 2020 15:54
Twee paramedici, 'n man en 'n vrou, het gereageer op 'n noodoproep toe die pasiënt se familie hulle fisies aangerand het, luidens 'n verklaring.
Die voorval is die tiende van sy soort sedert 1 Januarie vanjaar.
Die familie wou hê dat die pasiënt na die Groote Schuur-hospitaal vervoer word pleks van die Heideveld-gemeenskapskliniek. Ingevolge standaardprotokol moet pasiënte egter na die naaste hospitaal aan hul tuiste vervoer word. Die paramedici het toe na die ambulans gestap om 'n oproep te maak na die kommunikasiesentrum om uit te vind of hulle die pasiënt wel na die Groote Schuur-hospitaal mag neem. Die familie het aggressief geraak en die paramedici gevloek, gestamp en begin slaan, luidens die verklaring.
Die familie het uiteindelik gesê hulle sal 'n ander ambulansdiens skakel.
Die paramedici is nie ernstig beseer nie en het berading ontvang. Die voorval is by die polisie in Manenberg aangemeld.
Die aanval word sterk veroordeel. Die Wes-Kaapse departement van gesondheid doen 'n beroep op die publiek om hulle te weerhou van aanvalle op paramedici in die moeilike tye waar 'n noodsaaklike diens gelewer word.